
A cefuroxim és vankomicin hatása a mitokondriális funkciókra magas BMI-jű betegeknél nagyízületi protézis műtétek során

Kulcsszavak: mitokondrium; antibiotikum; protézis; obesitas; fertőzés
Bevezetés: Számos antibiotikumról ismert, hogy mitokondriális károsodást okoznak, de a vankomicin hatása nem teljesen tisztázott. Magas BMI-vel rendelkező betegek (BMI ≥35) esetén a standard antibiotikum profilaxis nem mindig elegendő, ami növelheti a fertőzési kockázatot nagyízületi protéziseknél. Célunk az volt, hogy összehasonlítsuk a cefuroxim és a másodlagos választandó antibiotikumként használt vankomicin profilaxis hatását alacsony és magas BMI-jű betegek szinoviális mintáiban. Vizsgáltuk a mitokondriális károsodást, a sebgyógyulás zavarait, a kórházi tartózkodást és a fertőzések előfordulását.
Anyag és módszer: A Szegedi Tudományegyetem Traumatológiai és Ortopédiai Klinikáján végzett csípő- és térdprotézis beültetések során intraoperatív synovia mintákat gyűjtöttünk. A betegeket négy csoportba soroltuk: alacsony BMI  cefuroximmal (LBMI+c), alacsony BMI vankomicinnel (LBMI+v), magas BMI cefuroximmal (HBMI+c) és magas BMI vankomicinnel (HBMI+v). A mitokondriális funkciókat nagy felbontású respirometriával (HRR) vizsgáltuk, mérve az alap állapotú oxigénfogyasztást, oxidatív foszforilációt (OxPhos), LEAK paramétereket és a mitokondriumok H₂O₂-termelését.
Eredmények: Összesen 39 beteget vontunk be a vizsgálatba. Az alap respiráció alacsonyabb volt a HBMI+c csoportban (8,84±9,42 pmol/ml/sec), mint az LBMI+c (20,66±18,26 pmol/ml/sec) és a HBMI+v (18,66±11,62 pmol/ml/sec) csoportokban. Az OxPhos kapacitás szignifikánsan magasabb volt a HBMI+v csoportban. Sebgyógyulási zavarokat és sebfertőzést nem tapasztaltunk a vizsgált populációban.
Konklúzió: A HBMI+v csoportban kisebb mitokondriális károsodás és magasabb OxPhos értékek voltak megfigyelhetők, ami arra utal, hogy a vankomicin előnyösebb lehet a nagyízületi protézis műtéteknél a magas BMI-jű betegek esetében. Az eredmények megerősítése érdekében tervezzük a további vizsgálatokat, hogy részletesebben értékelhessük a sebgyógyulási zavarok és sebfertőzések előfordulásának paramétereit.

